Α. Να χαρακτηρίσετε τους συλλογισμούς που ακολουθούν ως προς την πορεία που ακολουθεί ο νους.

1) Στην Ευρωπαϊκή Ένωση εφαρμόζεται το κοινοτικό δίκαιο.

Η Ελλάδα είναι χώρα μέλος της Ευρωπαϊκής Ένωσης.

Άρα και στην Ελλάδα πρέπει να ισχύουν τα όρια συνταξιοδότησης που ισχύουν και στις

άλλες χώρες της ΕΕ, όπως ορίζεται σαφώς στο κοινοτικό δίκαιο.

………………………………………………………………………………………………

2) Η Αθήνα ως σύγχρονη μεγαλούπολη έχει κυκλοφοριακό πρόβλημα.

Η Θεσσαλονίκη επίσης ως μεγάλη πόλη, όπως και η Πάτρα, έχουν ανάλογο πρόβλημα.

Άρα όλες οι μεγάλες πόλεις σήμερα έχουν κυκλοφοριακό πρόβλημα.

……………………………………………………………………………………………..

3) Η βία, η εγκληματικότητα, τα ναρκωτικά, η διαφθορά ¨καλπάζουν¨ σήμερα.

Περισσότερο ανησυχητική είναι η συμμετοχή των νέων σ’ όλα αυτά.

Ο κίνδυνος είναι ορατός πλέον για ολόκληρη την κοινωνία.

…………………………………………………………………………………………………

4) Τα ανθρώπινα δικαιώματα είναι απαράγραπτα, αναπαλλοτρίωτα και αφορούν όλους τους

ανθρώπους αδιακρίτως φυλής, χρώματος ή θρησκείας.

Η ελευθερία συνειδήσεως είναι κοινωνικό και πολιτικό δικαίωμα.

Δικαιούμαι να πιστεύω ό,τι θέλω εγώ ή να μην πιστεύω τίποτε.

………………………………………………………………………………………………...

5) Οι περισσότεροι διαρρήκτες που δρουν στην Αθήνα είναι αλλοδαποί.

Στη Θεσσαλονίκη υπάρχουν χιλιάδες αλλοδαποί.

Άρα οι πολλές διαρρήξεις στη Θεσσαλονίκη οφείλονται στους αλλοδαπούς.

…………………………………………………………………………………………………

6) Τα ρεκόρ καταρρίπτονται στον αθλητισμό, αλλά από αμφιλεγόμενους ¨υπεραθλητές¨.

Τα αναβολικά εισχώρησαν παντού, από τα σχολικά πρωταθλήματα ως τους παραολυμπιακούς.

Το ¨αρχαίο πνεύμα αθάνατο¨ του ολυμπισμού έχει πεθάνει δυστυχώς.

…………………………………………………………………………………………………

7) Όλα τα μαθήματα είναι εξίσου χρήσιμα στο σχολείο, οξύνουν την κρίση και διευρύνουν

τη φαντασία και τον γνωστικό ορίζοντα των νέων.

Η Γλώσσα σε βοηθά να μιλάς, να γράφεις, μα προπαντός να σκέφτεσαι ποιοτικά.

Τα Μαθηματικά σου λύνουν όλα τα υπολογιστικά προβλήματα.

Η Φυσική σου εξηγεί τους νόμους και τις δυνάμεις γύρω σου.

Εγώ όμως απ’ όλα προτιμώ την Ιστορία γιατί σε ταξιδεύει στο χώρο και το χρόνο.

………………………………………………………………………………………………...

8) Για να σωφρονιστεί ο δράστης πρέπει να είναι ζωντανός.

Η θανατική ποινή είναι αμετάκλητη ποινή γιατί εξοντώνεται ο δράστης.

Η θανατική ποινή επομένως δεν αφήνει κανένα περιθώριο σωφρονισμού στο δράστη.

………………………………………………………………………………………………...

9) Η Νομική σχολή είναι καλή επιλογή σπουδών, αλλά ο κλάδος έχει υψηλή ανεργία.

Το Φυσικό είναι καλό τμήμα, αλλά οι απόφοιτοί του άνεργοι.

Η Ιατρική είναι σπουδαία επιστήμη, αλλά δεν αξίζουν τόσα χρόνια σπουδών και να είσαι

άνεργος τελικά. Δεν ξέρω τι να κάνω, τι να διαλέξω.

Όλες οι περιζήτητες σχολές, αν και δύσκολες, τελικά σε οδηγούν στην ανεργία.

………………………………………………………………………………………………...

10) Στο διπλανό σχολείο απ’ το δικό μας, οι μαθητές ξεκίνησαν κατάληψη με άγνωστα

αιτήματα. Και στο δικό μας τότε, είναι θέμα ωρών ν’ αρχίσει κατάληψη.

………………………………………………………………………………………………....

11) Οι έγνοιες, οι φροντίδες, τα έξοδα και οι απαιτήσεις των παιδιών αποθαρρύνουν τους νέους σήμερα απ’ τη δημιουργία οικογένειας. Η ελεύθερη συμβίωση, χωρίς γάμο, κερδίζει ολοένα και περισσότερο έδαφος. Η οικογένεια, και ιδίως αυτή με τα πολλά παιδιά, θεωρείται μάλλον τελειωμένη.

………………………………………………………………………………………………....

12) Οι πολιτικοί είναι διεφθαρμένοι, ο Τύπος πουλημένος, οι δικαστές χρηματίζονται, η εκκλησία ταλανίζεται από σκάνδαλα, ο στρατός έγινε μισθοφορικός και στο δημόσιο κυριαρχεί το ρουσφέτι και το ¨φακελάκι¨. Σ’ αυτό τον τόπο δεν έμεινε τίποτε όρθιο, δε λειτουργεί τίποτα!

…………………………………………………………………………….…………………....

13) Η μητέρα έχει ευθύνη για τη σωστή ανατροφή, τη φροντίδα, την επιμέλεια αλλά και την αγωγή των παιδιών της και όχι η κοινωνία ή η πολιτεία με τους θεσμούς της.

Από αυτή την ευθύνη δεν εξαιρείται βεβαίως ο πατέρας.

……………………………………………………………………………………………….....

14) Από τον τρόπο που μιλάμε, που συμπεριφερόμαστε καθημερινά, που τρώμε, που οδηγούμε στον δρόμο, που εργαζόμαστε, που ψυχαγωγούμαστε ή διασκεδάζουμε, από τον τρόπο που ζούμε δηλαδή, φαίνεται η παιδεία που έχουμε ή δεν έχουμε τελικά. Όλα είναι θέμα παιδείας!

……………………………………………………………………………………………….....

15) Η οικονομική κρίση χτύπησε δυστυχώς και τη δική μας πόρτα. Η αποβιομηχάνιση είναι πλέον κοινός τόπος, το εμπόριο καταρρέει από τις ακάλυπτες επιταγές, ο τουρισμός περνάει τις χειρότερες μέρες του, η έλλειψη ρευστότητας οδηγεί επιχειρήσεις στον δανεισμό και την υπερχρέωση, ενώ μικρέμποροι και επιτηδευματίες είναι σε κατάσταση νευρικής κρίσης. Την κρίση υφίστανται και τα νοικοκυριά που δεν μπορούν ν’ αντεπεξέλθουν στις στοιχειώδεις ανάγκες επιβίωσης.

………………………………………………………………………………………………......

16) Οι αρχαίοι Έλληνες, όπως και οι Ρωμαίοι ρήτορες χρησιμοποιούσαν πότε τη λογική και πότε το συναίσθημα ή κατέφευγαν στην αυθεντία για να πείσουν το ακροατήριό τους, που ήταν συνήθως μεγάλο, αλλά και δύσπιστο. Ήταν ικανοί στην απομνημόνευση και επιδέξιοι στα ευφυολογήματα ή τους λεκτικούς ελιγμούς. Δίκαια χαρακτηρίζονταν ως οι καλύτεροι ρήτορες.

……………………………………………………………………………………………….....

17) Οι αρχαίοι Έλληνες αγαπούσαν τα άλογα περισσότερο από κάθε άλλο ζώο.

Στον Όμηρο, το άλογο είναι ο σύντροφος του πολεμιστή, ο οποίος δεν το βάζει σε βαριές δουλειές ποτέ. Για το κουβάλημα ζεύονται μουλάρια στην άμαξα, για το όργωμα χρησιμοποιούνται βόδια. Τα άλογα σέρνουν το άρμα του πολεμιστή, που μάχεται συνήθως πεζός. Καβάλα στο άλογό τους δεν πολεμούσαν ποτέ οι ομηρικοί ήρωες.

…………………………………………………………………………………………………..

18) Η οικολογική κρίση είναι το μεγάλο και άλυτο πρόβλημα της εποχής μας, που οδηγεί στην καταστροφή όλο τον πλανήτη. Η ατμοσφαιρική ρύπανση, η μόλυνση της θάλασσας, η καταστροφή της φύσης, η αποψίλωση των δασών, η άναρχη αστικοποίηση, η ανεξέλεγκτη χρήση φυτοφαρμάκων, η εξάντληση των ενεργειακών πόρων και βεβαίως η κλιματική αλλαγή είναι οι απλές αποδείξεις.

………………………………………………………………………………………………….

19) Οι είλωτες επαναστάτησαν στην αρχαία Σπάρτη γιατί δεν άντεχαν άλλο την καταπίεση. Το ίδιο έκαναν και οι δούλοι στην αρχαία Ρώμη με τον Σπάρτακο, αλλά και οι μπολσεβίκοι στην Οκτωβριανή επανάσταση. Η μεγάλη καταπίεση προκαλεί διαχρονικά και τη μεγάλη εξέγερση.

………………………………………………………………………………………………….

20) Οι Έλληνες είναι αναξιόπιστοι γιατί φοροδιαφεύγουν συστηματικά.

………………………………………………………………………………………………….

Απαντήσεις: 1 παραγωγικός

2 επαγωγικός

3 επαγωγικός

4 παραγωγικός

5 αναλογικός

6 επαγωγικός

7 παραγωγικός

8 παραγωγικός

9 επαγωγικός

10 αναλογικός

11 επαγωγικός

12 επαγωγικός

13 αναλογικός

14 επαγωγικός

15 παραγωγικός

16 επαγωγικός

17 παραγωγικός

18 παραγωγικός

19 επαγωγικός

20 επαγωγικός